Document ID: 32008R1080

ΚΑΝΟΝΙΣΜΌΣ (ΕΚ) αριθ. 1080/2008 ΤΗΣ ΕΠΙΤΡΟΠΉΣ
της 4ης Νοεμβρίου 2008
για την τροποποίηση του κανονισμού (ΕΚ) αριθ. 1100/2006 για τη θέσπιση, για τα έτη εμπορίας 2006/07, 2007/08 και 2008/09, λεπτομερών κανόνων σχετικά με το άνοιγμα και τη διαχείριση δασμολογικών ποσοστώσεων για την ακατέργαστη ζάχαρη από ζαχαροκάλαμο για ραφινάρισμα, καταγωγής των λιγότερο ανεπτυγμένων χωρών, καθώς και λεπτομερών κανόνων οι οποίοι θα εφαρμόζονται στις εισαγωγές των προϊόντων της κλάσης 1701 καταγωγής των λιγότερο ανεπτυγμένων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 980/2005 του Συμβουλίου, της 27ης Ιουνίου 2005, για την εφαρμογή συστήματος γενικευμένων δασμολογικών προτιμήσεων (1), και ιδίως το άρθρο 12 παράγραφος 6,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (2), και ιδίως το άρθρο 134 σε συνδυασμό με το άρθρο 4,
Εκτιμώντας τα ακόλουθα:
(1)
Το άρθρο 5 παράγραφος 7 στοιχείο δ) του κανονισμού (ΕΚ) αριθ. 1100/2006 της Επιτροπής, της 17ης Ιουλίου 2006, για τη θέσπιση, για τα έτη εμπορίας 2006/07, 2007/08 και 2008/09, λεπτομερών κανόνων σχετικά με το άνοιγμα και τη διαχείριση δασμολογικών ποσοστώσεων για την ακατέργαστη ζάχαρη από ζαχαροκάλαμο για ραφινάρισμα, καταγωγής των λιγότερο ανεπτυγμένων χωρών, καθώς και λεπτομερών κανόνων οι οποίοι θα εφαρμόζονται στις εισαγωγές προϊόντων της κλάσης 1701 καταγωγής των λιγότερο ανεπτυγμένων χωρών (3), περιορίζει τις αιτήσεις για άδειες εισαγωγής ζάχαρης από τις λιγότερο ανεπτυγμένες χώρες (ΛΑΧ) στις «εγκεκριμένες επιχειρήσεις».
(2)
Ο κανονισμός (ΕΚ) αριθ. 732/2008 του Συμβουλίου, της 22ας Ιουλίου 2008, για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως τις 31 Δεκεμβρίου 2011 και για τροποποίηση των κανονισμών (ΕΚ) αριθ. 552/97, (ΕΚ) αριθ. 1933/2006 και των κανονισμών (ΕΚ) αριθ. 1100/2006 και (ΕΚ) αριθ. 964/2007 της Επιτροπής (4) (κανονισμός ΣΓΠ), προβλέπει τον πληρέστερο ορισμό και συγκεκριμένα: «αιτούσα επιχείρηση». Εντούτοις, η τροπολογία την οποία εισάγει θα τεθεί σε ισχύ μόνον από την 1η Ιανουαρίου 2009, με την έναρξη εφαρμογής της νέας περιόδου του κανονισμού ΣΓΠ, και όχι από την αρχή του επόμενου έτους εμπορίας για τη ζάχαρη, το οποίο ξεκινά την 1η Οκτωβρίου 2008. Προκειμένου να αποφευχθούν διακρίσεις μεταξύ των επιχειρήσεων που επιθυμούν να προμηθεύσουν την αγορά, ο νέος ορισμός πρέπει να συμπέσει με την έναρξη του έτους εμπορίας ζάχαρης. Συνεπώς, ο κανονισμός (ΕΚ) αριθ. 1100/2006 πρέπει να τροποποιηθεί αναλόγως.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γενικευμένων προτιμήσεων.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 5 παράγραφος 7 στοιχείο δ) του κανονισμού (ΕΚ) αριθ. 1100/2006, η φράση «δέσμευση της εγκεκριμένης επιχείρησης» αντικαθίσταται από τη φράση «δέσμευση της αιτούσας επιχείρησης».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Νοεμβρίου 2008.

Labels: 3
17
19